open-index/open-wikipedia-markdown huggingface dataset:
רחל שפרכר-פרנקל

**רחל דבורה (רחלי) שפרכר פרנקל** (נולדה ב-15 באוגוסט 1968, כ"ב באב ה'תשכ"ח) היא יועצת הלכה ומורה לתלמוד ולהלכה בבתי מדרש לנשים. נכנסה לתודעה ציבורית בעיקר לאחר חטיפת ורצח בנה יעקב נפתלי, בפרשת רצח שלושת הנערים.

## ביוגרפיה
פרנקל נולדה ברמת גן, לרב פרופ' שמואל שפרכר, לשעבר ראש המחלקה לכימיה ורקטור אוניברסיטת בר-אילן, ולפרידה (לבית רוקח), פסיכולוגית חינוכית. נשואה לתת-ניצב אבי, בנו של פרופ' אביעזרי פרנקל. מתגוררת עם משפחתה ביישוב נוף איילון. היא אם לשבעה ילדים, בהם נפתלי שנרצח בפיגוע חטיפה.

למדה באולפנית בני עקיבא תל אביב, ובהמשך למדה באוניברסיטת בר-אילן ביולוגיה ותלמוד. למדה במחזור הראשון של המכון התלמודי-עיוני במת"ן (מכון תורני לנשים). סיימה בשנת תשס"ד את לימודיה בתוכנית יועצות ההלכה 'קרן אריאל' במדרשת נשמת.

שפרכר-פרנקל עוסקת בהוראת הלכה ותלמוד בבתי-מדרש לנשים. לימדה במדרשת לינדנבאום וכיום מלמדת במדרשות 'נשמת', ומת"ן, שם היא משמשת ראש 'הלכתא' – תוכנית בת חמש שנים ללימודי הלכה מתקדמים לנשים. לאחר שעלתה לתודעה ציבורית, הנחתה את תוכנית הטלוויזיה "929" העוסקת בלימודי תנ"ך, בערוץ הראשון. חברה בארגון הרבנים בית הלל.

במהלך שנת 2018 מונתה ליושבת ראש הוועד המנהל של המכינה הקדם-צבאית בני ציון כחלק מניסיון לשקם את המכינה בעקבות האסון בנחל צפית. המהלך לא צלח והמכינה נסגרה.

ב-2019 הדליקה שפרכר-פרנקל משואה בטקס יום העצמאות יחד עם איריס יפרח ובת גלים שער.

### שלושת הנערים
[250px|ממוזער|שפרכר-פרנקל (שנייה מימין) יחד עם יתר הורי שלושת הנערים בפגישה עם נשיא ישראל [ראובן ריבלין בעת חלוקת פרס ירושלים לאחדות ישראל, 2021 (במהלך מגפת הקורונה בישראל)]]
רחלי שפרכר פרנקל היא אמו של יעקב נפתלי פרנקל, אחד משלושת הנערים שנחטפו ונרצחו ב-2014 וגופותיהם נמצאו לאחר 18 ימי חיפושים. היא הוזמנה עם שתי האימהות הנוספות לדבר במועצת האומות המאוחדות לזכויות אדם בז'נבה. משפחות הנערים ייסדו את "יום האחדות", שבו עוסקים בארץ ובתפוצות בנושא האחדות בחברה הישראלית. שיאו של היום הוא טקס חלוקת פרס ירושלים לאחדות ישראל, לאישים, ארגונים או מיזמים בעלי השפעה בתחום האחדות והסובלנות מהווה את שיאו של יום האחדות.

במהלך טקס הלוויה אמרה שפרכר-פרנקל קדיש בפני הציבור, דבר שאינו נפוץ בציבור האורתודוקסי בישראל. היו שראו במעשה זה צעד פמיניסטי, אולם היא אמרה כי "אין לי שום עניין להיות סמל". הרב אהד טהרלב, ראש מדרשת לינדנבאום, אמר עליה כי היא דמות נשית שלוקחת חלק בעולם התורני, "פמיניסטית בנשמתה, אם כי לא פמיניסטית לוחמת שתניף את הדגל".

## קישורים חיצוניים

## הערות שוליים

קטגוריה:נשות חינוך ישראליות
קטגוריה:אנשי חינוך ישראלים
קטגוריה:בוגרות אולפנית בני עקיבא בתל אביב
קטגוריה:בוגרות אוניברסיטת בר-אילן
קטגוריה:בוגרי אוניברסיטת בר-אילן
קטגוריה:פמיניסטיות דתיות
קטגוריה:פמיניסטיות ישראליות
קטגוריה:פמיניסטים ישראלים
קטגוריה:ציונות דתית: אנשי חינוך
קטגוריה:משיאי משואה ביום העצמאות: 2019
קטגוריה:נוף איילון: אישים
קטגוריה:רצח שלושת הנערים
קטגוריה:אמהות שכולות: חללי פעולות האיבה
קטגוריה:רבניות ארגון בית הלל
קטגוריה:ישראליות שנולדו ב-1968
קטגוריה:ישראלים שנולדו ב-1968
ברברה מורגן

**ברברה מורגן** (באנגלית: **Barbara Morgan,** נולדה ב-28 בנובמבר 1951) היא מורה אמריקאית וטייסת חלל לשעבר. השתתפה בתוכנית "המורה בחלל" כגיבוי לכריסטה מקאוליף עבור משימת STS-51-L של מעבורת החלל צ'לנג'ר שהסתיימה באסון בשנת 1986. לימים הוכשרה כמומחית משימה  וטסה במשימת STS-118 באוגוסט 2007.

## קורות חיים
מורגן נולדה כברברה רדינג בפרסנו קליפורניה. היא סיימה תואר ראשון, בהצטיינות, באוניברסיטת סטנפורד (1973) וקיבלה תעודת הוראה מאוניברסיטת נוטרדאם דה נמור, בלמונט קליפורניה (1974).

נשואה לסופר קליי מורגן, לזוג שני בנים.

## פעילותה בנאס"א
### תוכנית "המורה בחלל"
בשנת 1984 הכריז הנשיא רונלד ריגן על תוכנית "המורה בחלל", הרעיון היה למצוא מורה מחונן שיוכל לתקשר עם התלמידים מן החלל. מורגן הייתה אחת מ-11,000 המורים שהגישו מועמדות לתוכנית. ב-1 ביולי 1985 היא הוכרזה כאחת מעשרת המועמדים הסופיים. אלו הוזמנו למרכז החלל ג'ונסון שם נערכה הבחירה הסופית. לבסוף נבחרה כריסטה מקאוליף לתפקיד ומורגן נבחרה כממלאת מקום. מספטמבר 1985 ועד ינואר 1986 מורגן התאמנה יחד עם מקאוליף לקראת משימה STS-51-L, היא טיסת מעבורת החלל צ'לנג'ר. עם מותה של מקאוליף בהתפוצצות הצ'לנג'ר, מונתה מורגן לתפקיד המורה בחלל. ובמשך מספר חודשים המשיכה לעבוד בנאס"א והרצתה מטעמה במוסדות חינוך ברחבי המדינה.

בשנת הלימודים 1986/7 חזרה לאיידהו ולעבודתה כמורה, אך עדיין נחשבה כ"מורה בחלל". במקביל המשיכה לעבוד עם חטיבת החינוך של נאס"א ועסקה שם בייעוץ חינוכי, כתיבת תוכניות לימודים והרצאות. מורגן הייתה גם חברה בצוות המשימה של הקרן הלאומית למדע לקידום נשים במדע ובטכנולוגיה.

### אסטרונאוטית
ב-1998 הוזמנה מורגן לכיתת האסטרונאוטים ה-17 של נאס"א, ובאוגוסט אותה שנה החלה את הכשרתה כ"מומחית משימה" (Mission Specialist), הכשרה שנמשכה שנתיים. בתום ההכשרה מילאה משימות בצוות התמיכה הקרקעי בתחנת החלל ושימשה כ-CAPCOM – אסטרונאוט המקשר בין תחנת הקרקע במרכז החלל ג'ונסון ביוסטון ובין הצוות בתחנת החלל.

מורגן השתתפה במשימה STS-118 של מעבורת החלל אנדוור. החללית שוגרה ממרכז החלל קנדי ב-8 באוגוסט 2007 ונחתה שם ב-21 באוגוסט, לאחר שהייה של 12 ימים בחלל. במסגרת תפקידה כ"מומחית משימה" הפעילה מורגן את הזרוע הרובוטית של המעבורת, שנועדה להעברת מטענים בינה לבין תחנת החלל הבינלאומית.

## לאחר הטיסה
ביוני 2008 פרשה מורגן מנאס"א והצטרפה לסגל אוניברסיטת בוייסי. היא מונתה שם ל"מחנך דגול" (distinguished educator in residence), תפקיד שנוצר במיוחד עבורה.

## פרסים ואותות כבוד
* פרס פלנטריום אדלר לנשים בחלל – 2008.
* הוקם בית ספר יסודי הנושא את שמה, במק-קול (McCall) איידהו – 2008.
* מדליית פרנק מאלינה לאסטרונאוטיקה – 2009.

## קישורים חיצוניים

*  
* 

קטגוריה:אסטרונאוטים אמריקאים
קטגוריה:אסטרונאוטיות אמריקאיות
קטגוריה:בוגרות אוניברסיטת סטנפורד
קטגוריה:בוגרי אוניברסיטת סטנפורד
קטגוריה:אמריקאיות שנולדו ב-1951
קטגוריה:אמריקאים שנולדו ב-1951
מרטין פיידן

**מרטין "מרטי" פיידן** (באנגלית: **Martin "Marty" Feiden**) היה אתלט אמריקאי-יהודי. אלוף המכביה הראשונה (1932) בקפיצה לגובה.

## ביוגרפיה
פיידן גדל בברוקלין, ניו יורק. בשנת 1928 הוא קבע בקפיצה לגובה תוצאה של 1.78 מטר. שיאו האישי בקפיצה לגובה עומד על תוצאה של 1.905 מטר.

במכביה הראשונה שנערכה בשנת 1932 זכה פיידן בשתי מדליות, זהב וארד. מדליית זהב בקפיצה לגובה בתוצאה של 1.80 מטר, לפני הרולד גינצבורג מארצות הברית (1.75 מטר) ואהרן ולסלי מאנגליה (1.65 מטר). מדליית ארד בקרב 3 (ריצת 100 מטר, קפיצה לגובה והדיפת כדור ברזל), אחרי לב גוריון מצ'כוסלובקיה (1481.8 נקודות) וגרינמן מארץ ישראל (1375.2 נקודות).

במכביה השנייה שנערכה בשנת 1935 זכה פיידן במדליית כסף, בקפיצה במוט בתוצאה של 3.00 מטר, אחרי שיפר מצ'כוסלובקיה (3.10 מטר). לאחר המכביה בחר שלא לשוב עם המשלחת לארצות הברית, כמו חברו ביל שטיינר, אלא להישאר בישראל במטרה להשתקע ולהתחתן. הוא הצטרף לקבוצת מכבי חיפה.

באליפות האתלטיקה הראשונה של ארץ ישראל שנערכה באצטדיון ימק"א ירושלים בסוף נובמבר 1935 זכה פיידן ב-3 מדליות, אחת מכל סוג. מדליית זהב, בקפיצה במוט בתוצאה של 2.80 מטר, לפני אלחנן טרכטנברג (2.75 מטר) ויהודה בקר (2.65 מטר), שניהם ממכבי ראשון לציון. מדליית כסף, בקפיצה לגובה בתוצאה של 1.57 מטר, אחרי סם שטיינברג (1.62 מטר) ולפני עמיחי כספי (1.57 מטר), שניהם ממכבי תל אביב ומדליית ארד, בריצת 110 מטר משוכות, אחרי עמיחי כספי (18.7 שניות) ואהרן פשיגודה ממכבי עתיד תל אביב (22.0 שניות).

## שיאים אישיים
* קפיצה לגובה :1.905 מטר
* קפיצה במוט: 3.20 מטר

## קישורים חיצוניים
* Jewish Stars To Sail Tonight For Palestine, The Brooklyn Daily Eagle from Brooklyn, New York · Page 28 
* 
* 
* 
* 
* 

## הערות שוליים

קטגוריה:אמריקאים ילידי מדינת ניו יורק
קטגוריה:ניו יורק: אישים
קטגוריה:ברוקלין: אישים
קטגוריה:אתלטים יהודים אמריקאים
קטגוריה:קופצים במוט אמריקאים
קטגוריה:קופצים לגובה אמריקאים
קטגוריה:אלופי המכביה: אתלטים
קטגוריה:אתלטים ארץ-ישראלים
קטגוריה:מדינת ניו יורק: אתלטים
קטגוריה:אמריקאים שנולדו במאה ה-20
התזמורת הסימפונית פיליפס

**התזמורת הסימפונית פיליפס** (בהולנדית: **Philips Symfonie Orkest**) נוסדה בשנת 1930 על ידי פריץ פיליפס שהיה גם מנהלה הראשון. מנצחה הקבוע ומנהלה המוזיקלי של התזמורת משנת 2023 הוא המנצח הבסקי טקסמי אטשבריה.

התזמורת החלה את דרכה כקבוצה של נגנים חובבים ולאחר מכן הייתה לאחת התזמורות הנודעות בהולנד. התזמורת מונה יותר מתשעים חברים ובהם נגנים מקצועיים וחובבים המנגנים ברמה גבוהה מאזור איינדהובן רבתי.

חברת פיליפס היא הספונסרית של התזמורת ואף הקימה עבורה בשנת 2010 בניין מוזיקה באיינדהובן, הנושא את שמו של פריץ.

התזמורת מציעה לקהל חמש תוכניות בכל שנה ומופיעה באולמות כמו בניין המוזיקה מוזיקחבאו באיינדהובן ואולם הקונצרטחבאו שבאמסטרדם.

תזמורת פיליפס הופיעה בפסטיבלים שונים בהולנד וכמו כן ניגנה ב"רייקסמוזיאון" באמסטרדם. בין הסולנים שהופיעו עם התזמורת ליזה פרשטמן, רוזאנה פיליפנס, נינו גווטאדזה, בזוד עבדורחימוב ונעה וילדשוט.

כמו כן התזמורת מרבה לנגן יחד עם **המקהלה הפילהרמונית פיליפס** אשר הוקמה בשנת 1948 על ידי פריץ פיליפס, אשר הקים גם את התזמורת. התזמורת הסימפונית פיליפס מופיעה באופן קבוע מחוץ להולנד. היא יצאה לשני סיורים בסין, בתאילנד, באיטליה, בברזיל, ובמדינות הבלטיות.

בשנת 2017 הופיעה התזמורת בפעם הראשונה בישראל (כאורחת של התזמורת הסימפונית הישראלית ראשון לציון) והיא הופיעה בערים ראשון לציון, תל אביב ורחובות.

בשנים 1987–2023 ז'ול ואן הסן היה המנהל המוזיקלי של התזמורת.

## קישורים חיצוניים
*
*"קונצרט התזמורת הסימפונית ההולנדית פיליפס בראשון לציון – קונצרט מס' 7 ". "הקדירה של ששת"
*"תזמורת פיליפס אורחת תזמורת ראשון לציון", באתר "הבמה", 19 באפריל 2017

## הערות שוליים

פיליפס
קטגוריה:תזמורות הולנדיות
אלי דפס

**אליהו (אלי) דפס** (נולד ב-31 ביולי 1953) הוא מנהל ישראלי. כיהן כיושב ראש דירקטוריון חברת אל על וכמנכ"ל שירותי בריאות כללית.

## ביוגרפיה
דפס בעל תואר ראשון במדע המדינה מאוניברסיטת בר-אילן, בוגר המכללה לביטחון לאומי ובעל תואר שני במדע המדינה וסוציולוגיה מאוניברסיטת חיפה. 

בשנים 1973–1996 שירת בצה"ל, בין השאר שימש ראש מחלקת פרט וראש מחלקת חוגרים בחיל האוויר ובתפקידו האחרון שימש ראש מחלקת תכנון בחיל האוויר בדרגת אלוף-משנה. 

לאחר שחרורו מונה למנהל מחוז ירושלים בקופת חולים כללית. ב-2005 מונה לסמנכ"ל וראש חטיבת הקהילה בשירותי בריאות כללית. ב-2007 מונה למנכ"ל שירותי בריאות כללית. במרץ 2017 הודיע על פרישתו. 

ביוני 2017 החל לכהן כיושב ראש דירקטוריון חברת אל על. הוא התפטר מתפקידו באוגוסט 2020 על רקע רפואי.

נשוי לצילה ואב לשלושה.

## קישורים חיצוניים
* 

## הערות שוליים

קטגוריה:מנכ"לים יוצאי שירות קבע בצה"ל
קטגוריה:מנכ"לי שירותי בריאות כללית
קטגוריה:יושבי ראש אל על
קטגוריה:אלופי-משנה בחיל האוויר
קטגוריה:בוגרי אוניברסיטת בר-אילן
קטגוריה:ישראלים שנולדו ב-1953
פיאט 507

ממוזער|310px|פיאט 507, קבריולה 

**פיאט 507** (באיטלקית: **Fiat 507**) היא מכונית סלון,  בתצורת טורפדו, מתוצרת יצרנית הרכב האיטלקית **[[פיאט]]** אשר יוצרה בין השנים 1926–1927. 

סך הכול יוצרו 3,701 יחידות.

## תצורות
* 4 דלתות - סדאן (טורפדו)
* 4 דלתות - קבריולה

## תמונות

קובץ:Fiat 507 F 1928.jpg| פיאט 507 דגם  F שנת 1928 (כבאית)

## ראו גם
* פיאט
* פיאט 502
* פיאט 512
* פיאט 519
* פיאט 520

## קישורים חיצוניים

* פיאט 507 (0:35), יו-טיוב
קטגוריה:דגמי מכוניות שהושקו ב-1926
קטגוריה:מכוניות סלון
קטגוריה:מכוניות קבריולה
קטגוריה:כבאיות
507
קטגוריה:כלי רכב איטלקיים
ז'ול ואן הסן

**ז'ול ואן הסן** (בהולנדית: **Jules van Hessen**, נולד ב-28 באפריל 1959) הוא מנצח ומוזיקאי הולנדי.

בין השנים 1987–2023 היה המנהל המוזיקלי ומנצחה הקבוע של התזמורת הסימפונית פיליפס. כמו כן הוא טייס חובב וקלרניתן. 

ואן הסן סיים את לימודיו בקונסרבטוריון המלכותי בהאג בשנת 1984. עם מוריו נמנו, אדוארד דאונס, ליונל פריד, פטר אטווש וגנאדי רז'דסטוונסקי. הוא זכה בפרסים בתחרויות ניצוח בינלאומיות: פרס "פרח הכסף" בתחרות סן רמו, פרס שני ופרס התזמורת בתחרות מלקו בקופנהגן ובפרס הראשון בתחרות סטרווינסקי בווינה. עוד נבחר לנצח על קונצרטי הגאלה של הקורס הבינלאומי למנצחים בהולנד. 

ואן הסן ניצח על תזמורות ועל הפקות אופרה באיטליה, בצרפת, בדנמרק, בבלגיה, באנגליה, בגרמניה, באוסטריה, בארצות הברית, בסין, במזרח התיכון ובמקסיקו. בין הסולנים שהופיעו איתו היו פרנק פטר צימרמן, דמיטרי חבורוסטובסקי, פפה רומרו, נלסון פרייר וגיורא פיידמן. ואן הסן מרבה להקליט. 

הוא המנצח והמנהל האמנותי של תזמורת התיאטרון ההולנדי. ז'ול ואן הסן ניצח על רוב התזמורות ההולנדיות בהן הפילהרמוניות רוטרדם, האג, הרדיו ההולנדית ותזמורות חלדרס וצפון הולנד. הוא מרבה להופיע בקונצרטים מוסברים ברדיו ובטלוויזיה בהולנד.

עוד בתחום ההסברה המוזיקלית הוא פועל בדפוס קונצרטים שקרא לו "מאסטרו ז'ול חושף". הרעיון הבסיסי הוא שון הסן יחד עם התזמורת שלפניו מדגימים קטעים מתוך היצירה בלווית דברי רקע לפני השמעתה בשלמותה. דפוס זה התקבל בהצלחה בתזמורות שונות וחלק מהמופעים שודרו ב"פריים טיים" בטלוויזיה ההולנדית ובעקבות השידורים ואן הסן היה לידוען לאומי.

## קישורים חיצוניים

* 

קטגוריה:מנצחים הולנדים
קטגוריה:מוזיקאים הולנדים
קטגוריה:קלרניתנים
קטגוריה:הולנדים שנולדו ב-1959
טד מק'גינלי

**טד מק'גינלי** (באנגלית: **Ted McGinley**; נולד ב-30 במאי 1958) הוא שחקן אמריקאי.

## ביוגרפיה
מק'גינלי נולד בקליפורניה. בתיכון היה גולש ועבד כמציל, כשלמד באוניברסיטת דרום קליפורניה היה קפטן נבחרת הכדורמים של האוניברסיטה והיה חבר באחוות סטודנטים, הוא החל את הקריירה שלו כדוגמן שפורסמה תמונתו במגזין GQ ולאחר מכן החל לשחק בסדרה "ימים מאושרים" כרוג'ר פיליפס, אחיינה של מריון.

ב-1984 שיחק בסרט "נקמת המרובעים" כאנטגוניסט המרכזי וכן הופיע בסדרות "שושלת" ו"ספינת האהבה".

בשנים 1997-1989 שיחק את תפקיד ג'פרסון דארסי בסדרה "נשואים פלוס". ב-1999 החל לשחק בסדרת הדרמה של אהרן סורקין "ספורט באוויר", לצדם של פיטר קראוזה ופליסיטי האפמן.

הוא גם גילם כתב טלוויזיה בסדרה "הבית הלבן" ושיחק בתפקיד הראשי בקומדיית המצבים "הופ ופיית'". בשנת 2008 התמודד בעונה השביעית של תוכנית המציאות האמריקאית, "רוקדים עם כוכבים", והיה למודח השני. 

ב-2016 שיחק בסדרה הקומית "כאילו אין מחר" ברשת The CW. 

בשנת 2017 שיחק בקומדיית הנעורים "המנודים" בכיכובם של ויקטוריה ג'סטיס ופייטון ליסט. 

בשנת 2018 שיחק בסרט ההרפתקאות "A.X.L." (אנ').

בשנת 2019 שיחק בסדרת הטלוויזיה "נקמתה של ניק".

בשנת 2021 שיחק לצדה של ויויקה איי פוקס במיני-סדרה "Keeping Up With The Joneses" של רשת הטלוויזיה לייפטיים.

## חיים אישיים
נשוי משנת 1991 לשחקנית גיגי רייס ולהם 2 בנים, בו ו-קווין.

## קישורים חיצוניים

* 

קטגוריה:שחקני קולנוע וטלוויזיה אמריקאים
קטגוריה:דוגמנים אמריקאים
קטגוריה:בוגרי אוניברסיטת דרום קליפורניה
קטגוריה:מתחרי רוקדים עם כוכבים (ארצות הברית)
קטגוריה:אמריקאים שנולדו ב-1958
פלביוס מיתרידטס

**פלביוס מיתרידטס** (בלטינית: **Flavius Mithridates**; בערך: 1445 – 1489) היה הומניסט יהודי איטלקי שהמיר דתו לנצרות ונחשב אחד הגורמים החשובים להתפתחותה של קבלה נוצרית. פעל בעיקר ברומא במחצית השנייה של המאה החמש עשרה. כנראה מוצאו מסיציליה. נודע בדרשותיו המרשימות והמגמתיות. לצד שליטתו בשפות האיטלקית והלטינית, היה בקי גם בעברית, בארמית וגם בערבית. אפשר ומיתרידטס נודע גם בכינוי אחר: גוליילמו ראימונדו ממונקאדא. יש חוקרים מודרניים הסבורים כי שמו העברי טרם המרתו, היה שמואל בן ניסים אבו אלפראג'.

בערך בשנת 1486 הוא חי בפראטה, ליד פרוג'ה, בביתו של ג'ובאני פיקו דלה מירנדולה, אותו לימד ארמית. בהקשר זה הוא מפורסם כמי שתרגם עבור פיקו לה לה מירנדולה את ה"ביבליותקה קבליסטיקה" (Bibliotheca Cabalistica), קובץ גדול של ספרות קבלית. בימינו נחשב הקובץ הזה כחריג במסגרת הספרות הקבלית, ומכיל גם תוספות בלתי מייצגות. פלביוס תרגם את ספר הבהיר וכן את ספר הניקוד של יוסף ג'יקטיליה.
תרגומים לטיניים נוספים שלו כוללים את 'איגרת תחיית המתים' של הרמב"ם, נוסח קדום (בשם 'ספר הגאולה') של פירוש מורה נבוכים מאת אברהם אבולעפיה, פירושו של הרלב"ג לשיר השירים, פירושו של מנחם רקנאטי לסידור התפילה, תרגום לטיני מתוך תרגומו העברי של יהודה רומנו לחיבור בלוגיקה: 'מאמר הויית ההקשים' - פירוש על 'ספר ההיקש' מתוך האורגנון של אריסטו (נראה כי מיתרידטס לא ידע שהמדובר ביצירה לטינית כבר במקורה, שמחברה במאה ה־13 הוא הכומר אגידיוס איש רומא שכינויו הוא **Giles of Rome**). פלביוס כתב גם את "De Tropis Hebraicis" - העוסקת בביטויי השפה העברית. ברומא היה בין המומחים המעטים היחידים שתרגמו מערבית, ופרדריקו דה מונטפלטרו, דוכס אורבינו ( נפטר 1482), הטיל עליו לתרגם עבורו את הקוראן.

כמה חוקרים שיערו, ללא בסיס מוכח, כי פלביוס מיתרידטס אינו אלא המקובל יוחנן אלימנו (בן יצחק), אף הוא בן התקופה שלימד את ג'ובאני פיקו דלה מירנדולה בסוף שנות ה-1480.

## קישורים חיצוניים
* 
* 

קטגוריה:מתרגמים ללטינית
קטגוריה:יהודים שהתנצרו
קטגוריה:קבלה נוצרית
קטגוריה:ילידי 1445
קטגוריה:נפטרים ב-1489
יולנד מורו

**יולנד מורו** (בהולנדית: **Yolande Moreau**; נולדה ב-27 בפברואר 1953) היא קומיקאית ושחקנית קולנוע ותיאטרון בלגית. זוכת 3 פרסי סזאר.

## ביוגרפיה
מורו נולדה בבריסל, בלגיה. 

בשנת 1985 הופיעה לראשונה בקולנוע בסרטה של הבמאית אנייס ורדה, בסרט "עוברת אורח". 

בשנת 1992 שיחקה בקומדיה הצרפתית "החברות של אשתי" בבימויו של דידייה ואן קאווליר.

בשנת 1993 שיחקה בסרט "ז'רמינל" של הבמאי קלוד ברי, על פי רומן מאת אמיל זולא.

בשנת 2001 שיחקה בסרט "אמלי" של הבמאי ז'אן-פייר ז'נה. בשנת 2007 שיחקה בסרט הדרמה "מאהבת זקנה".

בשנת 2008 כיכבה בסרט הדרמה הצרפתי "סראפין" שזכה בפרס סזאר לסרט הטוב ביותר.

בשנת 2010 גילמה את הדמות הראשית בסרט האימה "*The Pack".*

בשנת 2012 שיחקה בסרט הדרמה הצרפתי "החיים ברוורס" בתפקיד אמא של קמילה, הדמות הראשית. באותה שנה שיחקה בדרמה של פרנסואה אוזון "בתוך הבית" בתור התאומות רוזלי ויוג'יניה.   

בשנת 2015 שיחקה בסרט "ילדות של מנהיג", דרמה היסטורית לצד ברניס בז'ו וסטייסי מרטין, המבוססת על סיפור קצר של ג'ון פאולס.

בשנת 2020 שיחקה לצדה של ז'ולייט בינוש בסרט הקומדיה הצרפתי "איך להיות אישה טובה" שזכה לביקורות שליליות בעיקר. 

היא אמא לשני ילדים מבן זוגה לשעבר.

## קישורים חיצוניים

קטגוריה:שחקניות קולנוע וטלוויזיה בלגיות
קטגוריה:שחקני תיאטרון בלגים
קטגוריה:קומיקאיות
קטגוריה:זוכי פרס סזאר
קטגוריה:זוכות פרס סזאר
קטגוריה:זוכי פרס לומייר
קטגוריה:בלגיות שנולדו ב-1953
קטגוריה:בלגים שנולדו ב-1953
קטגוריה:אישים זוכי פרסי איגוד מבקרי הקולנוע של לוס אנג'לס
כיווני הרוחות בים-המלח: ערב, צהרים, בוקר

"**כיווני הרוחות בים-המלח: ערב, צהרים, בוקר**" הוא הדפס מאת הצייר הישראלי פנחס כהן גן משנת 1976.

## תיאור
בקיץ 1976 החל פנחס כהן גן לעבוד במרכז ברסטון לגרפיקה בירושלים. עד אותה עת הדפיס האמן את יצירותיו במדיום ההדפס בסדנאות של בתי ספר כגון "בצלאל" או "סנטרל סקול אוף ארט". ההדפס "כיווני הרוחות בים-המלח: ערב, צהרים, בוקר" שהודפס בתקופה זו במרכז, הודפס במהדורה של 20 עותקים וטכניקה של הדפס אבן על בד, עליו הוסיף האמן סרטים 17 סרטים בצבעים שונים.

העבודה מבוססת על רישום שיצר כהן גן במסגרת "פרויקט ים המלח" (1972-1973). עיקרו של הפרויקט היה ניסיון לגידול של דגים בתוך בשרוולים עשויים פלסטיק השקועים בתוך ים המלח, כסמל לניתוק תרבותי ולניסיונות השתלבות עקרים בנוף. בעבודה מתוארים 17 מצולעים הבוחנים בצורה גאומטרית את כיוון הרוחות בים המלח. כהן גן בחר לחלק את הדימויים לשלושה טורים של דימויים (משמאל לימין), בהתאם לזמן ביממה. התיאורים ה"מדעיים" שיצר מומרים כאן לדימוי ציורי על בד קנווס. בכך, ביקש לבחון את היחס שבין המדע לאמנות מנקודת מבטו הסובייקטיבית.

## הערות שוליים

קטגוריה:פנחס כהן גן
קטגוריה:הדפס ישראלי
קטגוריה:הדפסי אבן
קטגוריה:יצירות משנת 1976
פיאט 505

**פיאט 505** (באיטלקית: **Fiat 505**) היא מכונית סלון, בסגנון טורפדו, אשר יוצרה על ידי יצרנית הרכב האיטלקית **[[פיאט]]** בין השנים 1919–1925. בנוסף יוצר הדגם בתצורות קבריולה, ומשאית.

סך הכול יוצרו 30,428 יחידות.

ממוזער|250px|פיאט 505 בתצורת משאית, שנת 1924
ממוזער|250px|פיאט 505, טורפדו, שנת 1921

## תצורות
* 4 דלתות סלון (סדאן)
* 4 דלתות טורפדו
* 4 דלתות קבריולה
* משאית

## תמונות

קובץ:Fiat 505 Torpedo 1919.jpg| פיאט 505 טורפדו, שנת 1919
קובץ:Fiat 505 9.JPG| פיאט 505 משאית
קובץ:Fiat 505 11.JPG| פיאט 505 משאית
קובץ:Fiat 505 4.JPG| פיאט 505 משאית
קובץ:Fiat 505 1.JPG| פיאט 505 משאית


## ראו גם
* פיאט
* פיאט 10 HP
* פיאט 12 HP
* פיאט Brevetti
* פיאט זירו
* פיאט 70
* פיאט 2B
* פיאט 502
* פיאט 507
* פיאט 510
* פיאט 520
* פיאט 521
* פיאט 522
* פיאט 527

## קישורים חיצוניים

* פיאט 505, שנת 1924 - תמונה
קטגוריה:דגמי מכוניות שהושקו ב-1919
קטגוריה:מכוניות סלון
קטגוריה:מכוניות קבריולה
קטגוריה:משאיות
505
קטגוריה:כלי רכב איטלקיים
פיאט 2B

ממוזער|310px| פיאט 2B, טורפדו, שנת 1912
**פיאט 2B** (באיטלקית: **Fiat Tipo 2**) היא מכונית משפחתית, (4 מושבים + נהג) אשר יוצרה על ידי חברת פיאט האיטלקית בין השנים 1912–1920. בנוסף, יוצר הדגם בתצורת לנדולט ובתצורת משאית.

סך הכול יוצרו 22,518 יחידות.

## תצורות
* טורפדו - 4 דלתות
* לנדולט - 4 דלתות
* משאית

## תמונות

Fiat Tipo 2 1911.jpg| פיאט 2B, שנת 1911


## ראו גם
* פיאט
* פיאט 10 HP
* פיאט 12 HP
* פיאט Brevetti
* פיאט זירו
* פיאט 70
* פיאט 505
* פיאט 507
* פיאט 520
* פיאט 521
* פיאט 522
* פיאט 527

## קישורים חיצוניים

קטגוריה:דגמי מכוניות שהושקו ב-1912
קטגוריה:מכוניות משפחתיות
קטגוריה:מכוניות לנדולט
קטגוריה:משאיות
2B
קטגוריה:כלי רכב איטלקיים
שומר ישראל

[שמאל|ממוזער|250px|רחבת [הכותל המערבי מלאה במעמד אמירת סליחות בערב יום הכיפורים תשע"א 2010]]
**שׁוֹמֵר יִשְׂרָאֵל** הוא פיוט הנאמר בתפילת הסליחות, לפני אמירת הקדיש. לפי מנהג אשכנז כיום, הקטע משמש גם כסיום לסדר ה"תחנון", הנאמר ברוב ימות החול של השנה בשחרית ובמנחה. הפיוט חובר על ידי מחבר לא ידוע.

המשורר מבקש מה' לממש את הבטחתו הקדומה לשמור את ישראל, והוא מזכיר את מלות הייחוד והשבח שאומרים ישראל בכל יום בקריאת שמע, בקדושה, ולפי נוסח הספרדים גם בקדיש.

## מבנה ותוכן הפיוט
### נוסח הספרדים
בפיוט לפי נוסח הספרדים יש ארבעה בתים בני חמישה פסוקים. הבתים בנויים במתכונת אחת, וחמש שורותיהם מקבילות :
* פנייה אל ה' (תוארו של ה' הוא צירוף סמיכות שבו הנסמך קבוע – 'שומר' והסומך משתנה – 'ישראל', 'גוי אחד', 'גוי קדוש' ו'גוי רבא');
* בקשה על שמירת העם: 'שמור', והמושא הוא צירוף סמיכות שבו הנסמך קבוע – 'שארית', והסומך משתנה וזהה לנסמך בתוארו של ה' בשורה הקודמת – 'ישראל', 'גוי אחד', 'גוי קדוש' ו'גוי רבא';
* תחינה לבל יאבד העם: אף בו מוגדר העם באותם תארים;
* ייחודו של העם האומרים בכל יום שבחו של מקום;
* שבחו של מקום הוא באותם מבעים שבהם הוגדרו בשורות 1–3 שבחי ישראל.
השורה הרביעית זהה בכל הבתים ויש בה חצי משפט ובו נושא – 'האומרים', ותיאור זמן – 'בכל יום'. המשכו של המשפט הוא השורה האחרונה שהיא מושא המשפט ותחילתו בשורה הקודמת; מושא המציג את תוכן אמירתם של ישראל.

### נוסח אשכנז
בפיוט לפי נוסח אשכנז הושמט 'גוי רבא' ו'גוי מבורך'. נוסף על כך, במקום "שארית גוי אחד" אומרים "שארית עם אחד", במקום "שארית גוי קדוש" אומרים "שארית עם קדוש", במקום "האומרים בכל יום 'שמע ישראל ה' אלוהינו ה' אחד'" אומרים "המייחדים שמך 'ה' אלוהינו ה' אחד'" ובמקום "האומרים בכל יום 'קדוש קדוש קדוש'" אומרים "המשלשים בשלוש קדושות לקדוש".

## התייחסות בתרבות
[ממוזער|שלט ב[תל אביב עם הכיתוב "אין עוד מלבדו - שומר ישראל" במהלך מלחמת חרבות ברזל]]

### במוזיקה
מספר זמרים שרו את הפיוט:
* הזמר איתן מסורי ביצע ב-1981 את השיר בפסטיבל הזמר החסידי, וזכה איתו במקום השלישי. כלל את השיר גם באלבומו "לפני שנה", בשנת 1983.
* הזמר שלמה ארצי כלל את השיר באלבום עת שערי רצון להפתח.
* עוזיה צדוק - המפיק דוד פדידה לקחו תחת חסותו והוציא איתו את האלבום הראשון "שומר ישראל" ובו 11 שירים. שיר הנושא "שומר ישראל", הולחן לזכר שלושת הנערים החטופים. האלבום זכה להצלחה רבה, ובמצעד שנתי של רדיו קול ברמה הוכתר כזמר השנה.
* גם מנחם פיליפ הוציא אלבום בשם "שומר ישראל" עם השיר (1998) - נבחר לאלבום השנה במצעד הזמר החסידי.
* מקהלת הרבנות הצבאית ביצעה ב-2009 בחידון התנ"ך העולמי לנוער את השיר "שומר ישראל" עם החזן הצבאי הראשי לצהל סא"ל שי אברמסון.
* שחקניות הסרט הסודות שרו את השיר שנכלל גם בפסקול הסרט.

### בספרות
ישראל אנטון צולי, רבה של יהדות רומא בשנות השואה (1945-1939) שב-13 בפברואר 1945 המיר את דתו לנצרות קתולית, כתב בזכרונותיו (מתורגם מהמקור באיטלקית):

## לקריאה נוספת
* ד"ר יצחק ספיר, עיונים בסידור התפילה - שומר ישראל מאמר על הפיוט, באתר מכללת אורות ישראל

## קישורים חיצוניים

* 
* אודות השיר שׁוֹמֵר יִשְׂרָאֵל, באתר חיבה
* הרב יעקב אריאל, תפילת "שומר ישראל" (בתחנון), באתר ישיבה

## הערות שוליים

קטגוריה:סליחות
קטגוריה:פיוטי יום הכיפורים
קטגוריה:יצירות שמחברן אינו ידוע
קטגוריה:תפילת שחרית
קטגוריה:שירי פסטיבל הזמר החסידי
יוסף חיים קנטור

הרב **יוסף חיים קנטור** (נולד בי' בשבט תשכ"ט, 1969) הוא שליח חב"ד הראשי בתאילנד, מייסד ועד הכשרות של בנגקוק והעומד בראשו.

## ביוגרפיה
קנטור נולד בברוקלין, ניו יורק לנחמה, בת הרב אברהם דוב העכט, רב קהילת הסורים ושליח חב"ד בניו יורק, ויו"ר ראש איגוד רבני אמריקה; והרב יצחק קנטור. בצעירותו גדל בסידני, ולאחר מכן במלבורן, אוסטרליה.

הוא למד בישיבת תומכי תמימים במלבורן ובישיבת תומכי תמימים מוריסטאון, ניו ג'רזי. בשנת ה'תש"ן עבר ללמוד בישיבת תומכי תמימים ליובאוויטש המרכזית שבמרכז חב"ד העולמי, שם קיבל סמיכה לרבנות. בכסלו תשנ"ב התחתן עם נחמה דינה, בתו של הרב שניאור זלמן שמוקלער, שליח חב"ד בלוס אנג'לס, קליפורניה.

בשנת 1993 התאחדו הקהילה האשכנזית והספרדית בתאילנד ופנו לרב משה קוטלרסקי בבקשה שה"מרכז לענייני חינוך" ישלח רב לנהל את קהילתם. לאחר תקופה קצרה נבחר הרב קנטור. בי"ד באייר תשנ"ג הגיע לבנגקוק שבתאילנד יחד עם זוגתו ובתו. עם הגעתו לבנגקוק התחיל ברבנות, החזיר את מקווה הטהרה לשימוש, הנהיג שחיטה כשרה, פתח בית ספר יהודי, הקים בית קברות יהודי ועוד.

כבר בשנה הראשונה לשהותו בבנגקוק הבחין במספר הרב של תיירים ישראלים הפוקדים את המדינה ובעזרת כמה תלמידי ישיבה התחיל לעשות פעילויות עבורם בליל ראש השנה, ליל הסדר, ובהמשך גם סעודות שבת.

מיד לאחר פטירתו של הרבי מליובאוויטש בשנת 1994 פתח הרב קנטור באופן רשמי את "בית חב"ד אור מנחם" - בית חב"ד למטיילים, הראשון מסוגו בעולם, זמן קצר לאחר מכן הביא את הרב נחמיה וילהלם וזוגתו לנהל את הפעילות למטיילים. במשך הזמן הרחיב קנטור את פעילותו ופתח בתי חב"ד בצ'יאנג מאי, קוסמוי, פוקט ובמדינות נוספות לואנג פרבאנג שבלאוס, בקמבודיה, נפאל ומומבאי שבהודו.

בצונאמי של 2004 ניהל קנטור מערכת איתור נעדרים, ועזר בשליחת גופות הנפטרים לקבורה במדינת מוצאם. פתח מוקד עזרה לנפגעים המקומיים בסיפוק מצרכי מזון, בגדים ועזרה כספית לכפרים ואזורים שנפגעו באסון. כמה שבועות אחרי האסון ארגן "יום כיף" עם מתקנים ואטרקציות למאות ילדים שאיבדו את ביתם. גולת הכותרת של האירוע היה חלוקת צעצועים לכל ילד וילדה, הצעצועים היו מפרויקט Tsunami Toy Drive שהתחיל קנטור, במסגרתו ילדים מרחבי ארצות הברית שלחו את הצעצועים שלהם לשמח את הילדים התאילנדים – בפרויקט השתתפו אלפי ילדים, את הצעצועים חילק הראשון לציון שלמה משה עמאר. במלאת שנה לצונאמי ארגן טקס "אזכרה" לחללים בהשתתפות הנסיכה אובול ראטאנה.

בהמשך, הביא תחתיו עוד שלוחים לסיוע בפעילות עם בני הקהילה, המונים כהיום כאלף משפחות, ובפעילות עם המטיילים הישראלים הרבים שמגיעים לבקר מדי שנה במדינה. בשנת 2007 נשא את הנאום המרכזי בכינוס השלוחים העולמי, בנוכחות אלפי שליחי ותומכי חב"ד. לרב קנטור 8 ילדים.

## קישורים חיצוניים
*
* הנאום של הרב קנטור שכולם ציפו לו באתר col
* הטיפ של השליח הראשי בתאילנד באתר שטורעם

## הערות שוליים

קטגוריה:תאילנד: דמוגרפיה
קטגוריה:שלוחי חב"ד
יפה מגנס

הרבנית **יפה מגנס** (נולדה בקדימה בשנת תשט"ו) היא רבנית ישראלית, דיקנית הסטודנטיות במכללת ירושלים לבנות, מקימת וראש מדרשת בת-ציון. מקימת וראש אולפנית בני עקיבא תל אביב משנת 1978 ועד שנת 2015.

## ביוגרפיה

נולדה לרב שלום צוקרמן, רבה של המושבה קדימה ולימים רב שיכוני הפועל המזרחי ורב המועצה הדתית בעיר בני ברק. דודה הוא הרב אברהם צוקרמן מכפר הרא"ה שעמד בראש 'מרכז ישיבות בני עקיבא'. כילדה דתית במושבה שאינה דתית, נאלצה לעבור ממקום למקום. תחילה בממ"ד בקדימה, משם המשיכה ב'בית יעקב' בנתניה, ולאחר מכן בתיכון שהיה סניף של 'לוסטיג' החרדי-פא"יניקי. בצעירותה הייתה חברה גם בתנועת הנוער העובד והלומד.

למדה באוניברסיטת בר-אילן לשון וחינוך מיוחד. בגיל 20 נישאה לרב יהושע מגנס, לימים ר"מ בישיבת מרכז הרב.

נסיבות משפחתיות הובילו אותם להשתקע בבני ברק, שם כיהן הרב מגנס כרב שיכוני הפועל המזרחי ורב המועצה הדתית בעיר, כשהוא ממלא בתפקיד זה את מקום אביה של הרבנית יפה מגנס.

שנתיים מאוחר יותר בשנת תשל"ח, בגיל 23 ייסדה את אולפנית בני עקיבא תל אביב. במשך קרוב לארבעים שנה הובילה את האולפנית יחד עם בעלה ששימש כרב האולפנית וכמחנך כיתה י"א, מוסד זה לווה בהדרכת הרבנים אברהם צוקרמן ומשה צבי נריה. בשנותיה באולפנה למדו אלפי תלמידות והרבנית הפכה אותו למוסד הדגל לבנות הציבור הדתי-לאומי בתל אביב. בשנת תשע"ג קיבלה האולפנית בראשותה את פרס החינוך הדתי.

בשנת תשע"ה, לאחר פרישתה, החליפה אותה הרבנית מיכל פלג, מחנכת מאולפנת כפר פינס. החמ"ד ערך ערב הצדעה לרב ולרבנית מגנס לרגל פרישתם. תקופה קצרה לאחר מכן התמנתה לדיקנית הסטודנטיות במכללת ירושלים לבנות.

לאחר קרוב לעשור בבני ברק, עברו להתגורר בבניין הר"מים שנבנה סמוך לישיבה ברחוב סירקיס בשכונת קריית משה בירושלים.

בשנת תשס"ט ייסדה את מדרשת בת-ציון בקריית משה ועומדת בראשה מראשיתה ועד היום.

## אילן יוחסין

## קישורים חיצוניים
* 
* 
* - להיות מחנך / הרבנית יפה מגנס, ראיון בעיתון "כנפי רוח" של מרכז ישיבות בני עקיבא
* מאמר על פרשת לך לך בשם "הבחירה הישראלית"
* 
* 

## הערות שוליים

קטגוריה:נשות חינוך ישראליות
קטגוריה:אנשי חינוך ישראלים
קטגוריה:ציונות דתית: אנשי חינוך
קטגוריה:רבניות ישראליות
קטגוריה:רבניות (נשות רבנים)
קטגוריה:סגל מכללה ירושלים
קטגוריה:ראשי אולפנות
קטגוריה:קריית משה: אישים
קטגוריה:משפחת רוזנברג-בן מאיר
קטגוריה:בוגרות אוניברסיטת בר-אילן
קטגוריה:בוגרי אוניברסיטת בר-אילן
קטגוריה:מנהלות ישראליות
קטגוריה:מנהלים ישראלים
קטגוריה:משפחת נחמיה צוקרמן
קטגוריה:ישראליות שנולדו ב-1955
קטגוריה:ישראלים שנולדו ב-1955
קטגוריה:בוגרות תיכון לוסטיג
פיקוד החינוך והאימונים של חיל האוויר של ארצות הברית

**פיקוד החינוך והאימונים של חיל האוויר** (באנגלית: **Air Education and Training Command** ובקיצור **AETC**) הוא פיקוד מרכזי בחיל האוויר של ארצות הברית. משימת הפיקוד היא לגייס, לאמן ולחנך את חיילי חיל האוויר.

## היסטוריה
שורשי הפיקוד בפיקוד האימונים של הגיס האווירי של צבא ארצות הברית שהוקם ב-23 בינואר 1942. במהלך מלחמת העולם השנייה הכשיר הפיקוד 200,000 טייסים, 48,000 נווטים ואנשי צוות אוויר, 1.9 מיליון בוגרי קורסים טכניים ו-2.8 מיליון טירונים. ביולי 1946 שינה את שמו לפיקוד האימונים של חיל האוויר. ב-1 ביולי 1993 מוזגה אוניברסיטת חיל האוויר עם הפיקוד והוא קיבל את שמו הנוכחי.

## ארגון
בפיקוד משרתים כ-29,000 חיילים בשירות סדיר, 6,000 אנשי המשמר הלאומי וכוחות המילואים של חיל האוויר וכן 15,000 אזרחים. בנוסף מעסיק הפיקוד 11,000 קבלנים חיצוניים. הפיקוד כולל כ-1,300 כלי טיס. 

הפיקוד אחראי ופועל בבסיסים הבאים:
*בסיס חיל האוויר ואנס באוקלהומה
*בסיס חיל האוויר אלטוס באוקלהומה
*בסיס חיל האוויר גודפלו בסן אנג'לו שבטקסס
*בסיס חיל האוויר לוק באריזונה
*בסיס חיל האוויר לפלין בטקסס
*בסיס חיל האוויר לקלנד/בסיס משותף סן אנטוניו בטקסס
*בסיס חיל האוויר מקסוול באלבמה
*בסיס חיל האוויר קולומבוס במיסיסיפי
*בסיס חיל האוויר קיסלר במיסיסיפי
*בסיס חיל האוויר רנדולף/בסיס משותף סן אנטוניו בטקסס
*בסיס חיל האוויר שפרד בטקסס

הגופים העיקריים תחת הפיקוד:
*חיל האוויר השני של ארצות הברית - אחראי להכשרה הצבאית והטכנית הבסיסית של חיילי חיל האוויר.
*חיל האוויר ה-19 של ארצות הברית - אחראי להכשרות מיוחדות של חיל האוויר, כולל קורסי הטיס הבסיסיים והמתקדמים, ניהול קרבות אוויר, מערכות נשק, השרדות, הימלטות. 
*אוניברסיטת חיל האוויר - אחראית להכשרת קציני חיל האוויר והיא כוללת את קורס הקצינים של חיל האוויר, קורס קציני המילואים, בית הספר לקציני טייסות, המכללה לפיקוד ולמטה של חיל האוויר ומכללת המלחמה של חיל האוויר. כמו כן אחראית על הכשרת המשמר האזרחי האווירי וגדנ"ע אוויר. 
*שירות הגיוס של חיל האוויר - אחראי על גיוס ומיון מועמדים לשירות בחיל האוויר

## קישורים חיצוניים

* 

קטגוריה:פיקודים מרכזיים של חיל האוויר של ארצות הברית
ארנסט פון ריכל

**ארנסט פון ריכל** (בגרמנית: **Ernst von Rüchel**; 21 ביולי 1754 – 14 בינואר 1823), היה גנרל פרוסי שפיקד על כוחות פרוסיים במהלך המלחמות הנפוליאוניות, אולם נחל מפלה בולטת בקרב ינה-אאורשטדט.

## ביוגרפיה
פון ריכל נולד ב-21 ביולי 1754 בציצנף, שהייתה חלק מממלכת פרוסיה, לאדם גאורג פון ריכל שהיה קצין פרוסי, ולאגנס אוגוסטה הדוויג לבית פון שנל.

בשנת 1770 הצטרף ארנסט לצבא הפרוסי, ובשנת 1774 הוסמך כלוטננט ברגימנט הרגלים ה-27. בשנת 1777 מונה פון ריכל לשליש הרגימנט, ובתפקיד זה שימש במהלך מלחמת הירושה הבווארית. בשנת 1782 הוצב פון ריכל תחת חסותו של גנרל פרידריך כריסטוף פון זאלדרן במטהו של פרידריך הגדול, ובתפקיד זה העביר כמה רפורמות חשובות בצבא.

בתקופת מלחמת הקואליציה האנטי-צרפתית הראשונה איבטח פון ריכל את נסיגת הצבא בשנת 1792 בשמפאן, והוביל את ההסתערות לעבר פרנקפורט. במהלך המצור של מיינץ פיקד על כוח מעורב תחת פיקודם של היינריך פון קלייסט ופרידריך כריסטיאן לאוקהארד, ובמהלך המצור על לנדאו אף היה מפקד הכוח הפרוסי באופן זמני. לאחר מכן התקדם פון ריכל בסולם הדרגות בצבא, ויחד עם חבירו גבהרד לברכט פון בליכר נחשב לאחד הטובים ממפקדי הצבא הפרוסי. בהמשך מילא פון ריכל תפקידים דיפלומטיים במנהיים, קאסל ודרמשטאדט, ולאחר מכן אף שירת בסנקט פטרבורג בחצר אלכסנדר הראשון, קיסר רוסיה. לאחר שלום בזל בשנת 1795 הכין פון ריכלתוכניות להקמת צי מלחמתי, ובשנת 1797 מונה על ידי פרידריך וילהלם השלישי, מלך פרוסיה למפקד האקדמיות הצבאיות בצבא הפרוסי.

בשנת 1806 מונה פון ריכל למפקד אחד הכוחות שיועדו להילחם בנפוליאון, והוצב עמו בין ינה לויימאר. ב-14 באוקטובר הותקף כוחו של פרידריך לודוויג, נסיך הוהנלוהה-אינגלפינגן בינה על ידי הצרפתים, אולם הנסיך הוהנלוהה פנה לפון ריכל בבקשת עזרה מאוחר מדי, ובשל כך לא הצליח פון ריכל לשנות את תמונת הקרב, והצבא הפרוסי נחל מפלה כבדה בקרב ינה-אאורשטדט. לאחר הקרב נמלט פון ריכל לשטטין ומשם לקניגסברג, שם מונה לתפקיד המושל הכללי. פון ריכל טיפח יחסים קרובים עם המלכה לואיזה, והיה ממונה על הקמת ה"פרייקור". בשנת 1813 עם פרוץ המערכה בגרמניה כחלק מהקואליציה האנטי-צרפתית השישית, ביקש פון ריכל מפרידריך וילהלם השלישי, מלך פרוסיה לקבל תפקיד פיקודי, אולם המלך סירב לתת לו כל תפקיד בצבא.

פון ריכל התגורר בפומרניה, ובשנת 1819 היה ממקימי המוזאון הלאומי בברלין, וב-14 בינואר 1823 מת בביתו בהזלאו.

## משפחתו
בשנת 1786 התחתן פון ריכל עם קרולינה הנרייטה פון ארנשטדט, בתם של כריסטיאן היינריך וילהלם פון ארנשטדט, שהיה אוברסט פרוסי ושרתו של פרידריך וילהלם השני, מלך פרוסיה, והברונית אלברטינה הנרייטה קרולינה פון גוידר לבית רבנשטיינר, אולם אשתו מתה רק שמונה ימים לאחר חתונתה. לאחר מותה ללא עת, התחתן פון ריכל בשנת 1788 עם פיליפינה יוהנה אליזבת פון ארנסטהאוזן, בתו של ויקטור טוביאס ארנסט פון ארנסטהאוזן ויוהנה אמליה ברייטשפראך. מנישואים אלו נולדו לו שתי בנות:
* אליזבת (1789–1816), התחתנה עם יוליוס פרידריך גוטלוב פון פלמינג.
* אלברטינה (1790–1831), התחתנה עם יקוב פרידריך פון רוחל-קלייסט.

## קישורים חיצוניים

* ארנסט פון ריכל בביוגרפיה הגרמנית החדשה

קטגוריה:אנשי צבא במלחמות נפוליאון
קטגוריה:גנרלים בצבא הפרוסי
קטגוריה:מעוטרי פור לה מריט
קטגוריה:אבירי מסדר העיט השחור
קטגוריה:מעוטרי אות מסדר העיט האדום
קטגוריה:ילידי 1754
קטגוריה:גרמנים שנפטרו ב-1823
DocumentDB

*Azure Cosmos DB* הוא שירות מסד נתונים מבוזר מסוג NoSQL של מיקרוסופט, לניהול מסמכי JSON בקנה מידה של האינטרנט. כמרבית מסדי הנתונים מסוג NoSQL, המסמכים הם נטולי סכמה (Schema). ניתן לתייג את מסד הנתונים כמסד נתונים NewSQL מאחר שהוא משתמש בשפת שאילתות דומה ל-SQL והוא תומך בהגדרות ACID לטרנזאקציות, אולם אינו תומך בקשרים בין טבלאות כשאר (RDBMS) אשר בדרך כלל מצופים ממסדי נתונים מסוג NewSQL.

## שאילתות על מאגרי נתונים של DocumentDB
ישנם מספר מנגנונים מסופקים לביצוע שאילתות :
# שאילתות בסגנון SQL עם התאמות לנתונים מסוג JSON.
# LINQ - שפה משולבת שאילתות.
# JavaScript - זמין רק ב-SDK של צד השרת, חשוף לפרוצדורות מאוחסנות, טריגרים, פונקציות המוגדרות על ידי משתמש. בהשראת ה-API של Underscore.js .
# שפת שאילתות של MongoDB תומך JSON באמצעות פרוטוקול MongoDB Driver.

קטגוריה:ערכים שבהם תבנית אתר רשמי אינה מתאימה להוספה אוטומטית
קטגוריה:NoSQL
ירון קמחי

**ירון קמחי** (נולד ב-1960) הוא מומחה לניהול אזורי תעשייה, שכיהן כראש מועצה במועצה המקומית התעשייתית מגדל תפן, מה-2 ביולי 2005 עד 2011.
## קריירה
קמחי הוא בעל תואר ראשון בכלכלה ותואר שני במינהל עסקים, מהאוניברסיטה העברית בירושלים. הוא כיהן במשך שבע שנים כמנכ"ל התאחדות התעשיינים בירושלים. בהמשך ניהל את חברת פרסיס השקעות, שהתמחתה בהשקעות בחברות הזנק בתחומי הציוד הרפואי ומיקרו-אלקטרוניקה. הוא היה מנהל אזורי התעשייה בהר חוצבים, בעטרות ובהרטוב. הוא היה גם חבר מליאה וחבר הנהלה במועצה האזורית מטה יהודה.

קמחי מונה לתפקידו אחרי שקודמו בתפקיד ראש מועצת מגדל תפן, חנן אסולין, שהחזיק בתפקיד כממלא מקום, לא קיבל אישור למינוי קבוע. כראש מועצה, קמחי דאג להסדרת ענייני איכות הסביבה ועניינים כספיים, שלא זכו למענה הולם אצל חלק מקודמיו. בנוסף, עסק בהרחבת אזור התעשייה בהכשרת שטחים נוספים ובהבאת מפעלים חדשים שהגדילו את הפעילות התעשייתית והתעסקה במרחב. בין השאר הוא הביא להעברת בית הספר הניסויי של תפן, מתוך תחום המועצה, אל תחום מועצת כפר ורדים.

מאז תום כהונתו בתפן, עוסק קמחי בפיתוח כלכלי ברשויות מקומיות, במגזר הכללי, החרדי הערבי וזאת במסגרת חברת מ.י.קמחי בע"מ. החברה מובילה תכנון, הקמה וניהול של אזורי תעשייה/תעסוקה, הכנת פרוגראמות לפיתוח כלכלי, ויזום, ליווי וניהול פרויקטים של בניית מפעלי תעשייה ומתקני תשתית.

קמחי הוא נשוי, אב לארבעה ומתגורר בצור הדסה.

## קישורים חיצוניים

## הערות שוליים

קטגוריה:ראשי מועצת מגדל תפן
קטגוריה:בוגרי תיכון חדש
קטגוריה:בוגרי האוניברסיטה העברית בירושלים
קטגוריה:צור הדסה: אישים
קטגוריה:ישראלים שנולדו ב-1960
פיאט זירו

**פיאט זירו** (באיטלקית: **Fiat Zero**) היא מכונית משפחתית, דגם טורפדו בתצורת קבריולה, מתוצרת יצרנית הרכב האיטלקית פיאט בין השנים 1912–1915. 

סך הכול יוצרו כ-2,200 יחידות.

## גלריה

קובץ:Fiat modello zero, 1912 (torino, museo dell'automobile).jpg|פיאט זירו שנת 1912
קובץ:Fiat motif - Flickr - exfordy.jpg| סמל חברת פיאט על חזית דגם של "פיאט זירו"
קובץ:Fiat Zero (1914).jpg|פיאט זירו שנת 1914


קובץ:Fiat (6318567057).jpg|
קובץ:FiatTipoZero 1.jpg|
קובץ:FiatTipoZero 2.jpg|

## קישורים חיצוניים

קטגוריה:דגמי מכוניות שהושקו ב-1912
קטגוריה:מכוניות משפחתיות
קטגוריה:מכוניות קבריולה
זירו
קטגוריה:כלי רכב איטלקיים
פול נקאסוני

**פול מיקי נקאסוני** (באנגלית: **Paul Miki Nakasone**; נולד ב-19 בנובמבר 1963) הוא קצין בדימוס בדרגת גנרל שכיהן כראש הסוכנות לביטחון לאומי (NSA), כמפקד פיקוד הסייבר של ארצות הברית וכראש שירות הביטחון המרכזי (CSS).

## ביוגרפיה
נקאסוני נולד בסיינט פול וגדל בוויט לייק בר שבמינסוטה. הוא בנם של מרי ואדווין. אביו הוא יפני-אמריקאי יליד הוואי, אשר שירת בצבא ארצות הברית, שימש כמתורגמן של כוחות הכיבוש האמריקאיים ביפן והשתחרר בדרגת קולונל.

נקאסוני למד באוניברסיטת סיינט ג'וזף שבמינסוטה והצטרף לתוכנית הכשרת קציני המילואים של צבא ארצות הברית. שירת כמפקד פלוגה, גדוד וחטיבה וכקצין מודיעין של דיוויזיה וגיס. בין השאר הוצב בקוריאה הדרומית, באפגניסטן ובעיראק. שימש קצין המודיעין של כוח הסיוע הביטחוני הבינלאומי באפגניסטן, היה ממקימי פיקוד הסייבר של צבא ארצות הברית ושימש בו ראש אגף המבצעים. פיקד על כוח המשימה הלאומי בתחום הסייבר של פיקוד הסייבר של ארצות הברית.

באוקטובר 2016 קודם לדרגת לוטננט גנרל ומונה למפקד הארמייה השנייה ולמפקד פיקוד הסייבר של צבא ארצות הברית.

במאי 2018 מונה לראש הסוכנות לביטחון לאומי (NSA), לראש שירות הביטחון המרכזי ולראש פיקוד הסייבר של ארצות הברית, שהפך בתקופתו לאחד מהפיקודים הקרביים המאוחדים. כיהן בתפקיד עד פברואר 2024.

נקאסוני הוא בוגר מכללת המלחמה של הצבא ובעל תואר שני מהאוניברסיטה לביטחון לאומי ומאוניברסיטת דרום קליפורניה. הוא נשוי לסוזאן, ואב לארבעה.

## קישורים חיצוניים

* פול נקאסוני באתר ה-NSA

## הערות שוליים

קטגוריה:גנרלים בצבא ארצות הברית
קטגוריה:אמריקאים מעוטרי אות לגיון ההצטיינות
קטגוריה:מעוטרי כוכב הארד
קטגוריה:מעוטרי מדליית השירות המצוין (צבא ארצות הברית)
קטגוריה:מפקדי הארמייה השנייה של צבא ארצות הברית
קטגוריה:מפקדי פיקוד הסייבר של ארצות הברית
קטגוריה:ראשי הסוכנות לביטחון לאומי
קטגוריה:אמריקאים שנולדו ב-1963
זה רק ספורט

**זה רק ספורט** הוא השיר עמו ייצגה הזמרת והשחקנית דפנה דקל את ישראל באירוויזיון 1992. השיר נכתב על ידי אהוד מנור והולחן על ידי קובי אשרת.

לפי סדר הצגות השירים בתחרות האירוויזיון 1992, השיר היה השלישי במספר, וזכה במקום השישי. דקל שרה על ההיבט המהנה של שירה וריקודים, המאפיינים את תחרות האירוויזיון.

## רקע ומילות השיר
לפי מילות השיר, המספרת היא נערה או אישה, המתארת את עצמה כאסירה למוזיקה וכמכורה לקצבה. המספרת רוצה לרקוד את צרותיה ומועקותיה שלה החוצה, לשיר אל תוך החושך ולשתול אושר באווירה.
[ממוזער|168x168 פיקסלים|דפנה דקל במהלך ביצוע השיר, [1992|ימין]]
בבית השני, המספרת נגשת למאזינים באומרה: .

במסגרת קדם-אירוויזיון 1992 זכה השיר במקום הראשון, ונבחר לייצג את ישראל באירוויזיון. ענת עצמון, אשר השתתפה בקדם והגיעה למקום השני עם השיר "התקווה", הגישה תביעה, משום שלטענתה השיר "זה רק ספורט" ארוך ב-17 שניות מהאורך המותר על פי כללי התחרות, שלוש דקות. לאחר שהתברר שגם שירה של עצמון חרג באורכו מן האורך המותר במספר שניות, דקל זכתה במשפט, קיצצה את 17 השניות האסורות והגיעה למקום השישי באירוויזיון באותה שנה.

הגרסה האנגלית של השיר נקראת "ויוה ספורט", והמילים הן הצדעה לאולימפיאדת 1992 בברצלונה.

השיר הושמע שלישי בתחרות הסופית של האירוויזיון ב-1992, לאחר השיר שייצג את בלגיה, "Nous, on veut des violons" (בעברית: "אנחנו רוצים כינורות") והשיר של ספרד, "Todo esto es la música" (בעברית: כל זה זה מוזיקה). בראיון שנערך עם דפנה דקל שבוע לפני האירוויזיון, נשאלה דקל לאיזה מקום היא רוצה להגיע, וענתה "במקום כלשהו בין החמישייה לשביעייה". בתום ההצבעה קיבל השיר 85 נקודות, והגיע למקום ה-6 מתוך 23.

## בתרבות
* בתוכנית "ארץ נהדרת" השיר מוזכר כתירוץ מוכן מראש למקרה שישראל תפסיד.
* בסדרה "פוראבר" טנצר (גדי רבינוביץ') מספר שהוא שימש בתור עורך דינה של ענת עצמון בתביעה נגד דפנה דקל על אורכו של השיר.

## קישורים חיצוניים

* אירוויזיון 1992, באתרו של קובי אשרת, מלחין השיר
* לדף השיר באתר הספרייה הלאומית

## הערות שוליים

קטגוריה:שירי אירוויזיון 1992
קטגוריה:דפנה דקל
קטגוריה:שירי קדם-האירוויזיון 1992
קטגוריה:שירי ישראל באירוויזיון
קטגוריה:שירים בעברית
קטגוריה:שירים שנכתבו על ידי אהוד מנור
קטגוריה:שירים שהולחנו על ידי קובי אשרת
הקורפוס החמישי (ארצות הברית)

**הקורפוס החמישי** היה קורפוס של צבא ארצות הברית שלחם במהלך מלחמת העולם הראשונה, מלחמת העולם השנייה, המלחמה הקרה, מלחמת קוסובו והמלחמה בטרור, ופורק בשנת 2013. במאי 2020 הוחלט על ארגונו והקמתו מחדש לשם תמיכה בפעילות פיקוד אירופה של ארצות הברית.

## היסטוריה
### מלחמת העולם הראשונה
ב-7 ביולי 1918 הוחלט על הקמת הקורפוס, והקמתו נמשכה עד ה-12 ביולי. הקורפוס השתתף בקרב סן-מייל, במתקפת מז-ארגון ובקרב לורן. עם סיום מלחמת העולם הראשונה הוצב הקורפוס ככוח כיבוש בגרמניה, ובמהלך 1919 פורק הקורפוס. בשנת 1922 הוקם הקורפוס מחדש, אולם בשנת 1924 פורק שוב הקורפוס.

### מלחמת העולם השנייה
בשנת 1940 הוקם הקורפוס מחדש, כחלק מהיערכות צבא ארצות הברית לכניסה למלחמת העולם השנייה. לאחר הכרזת המלחמה בין גרמניה הנאצית לארצות הברית ב-11 בדצמבר 1941, נשלח הקורפוס ה-5 לצפון אירלנד, והיה הכוח האמריקני הראשון שנשלח ליבשת אירופה.

ב-6 ביוני 1944 הונחת הקורפוס ה-5 בחוף אומהה, שם ספג אבדות כבדות, אולם לבסוף הצליח לטהר את החוף ולפרוץ לעבר היבשת. הקורפוס לחם בקרבות המערכה בנורמנדי, ולאחר מכן לחם הקורפוס בקרב יער הירטגן ובקרב הארדנים. בהמשך השתתף הקורפוס בפלישת בעלות הברית המערביות לגרמניה, וכוחותיו כבשו את לייפציג והיו הראשונים להיפגש עם הצבא האדום בטורגאו שעל נהר האלבה.

### המלחמה הקרה
250px|ימין|ממוזער|פריסת הקורפוס בשנות ה-80
ב-1 בדצמבר 1950 בעקבות חשש לאיום סובייטי על מערב אירופה במהלך מלחמת קוריאה, הוקמה מחדש הארמייה השביעית כארמיית שדה באירופה. בתחילה כללה הארמייה השביעית את הדיוויזיה ה-1 וכוח משטרה צבאית. בדצמבר 1950 הכריז הנשיא טרומן על מצב חירום לאומי בשל מלחמת קוריאה, והארמייה תוגברה ל-4 דיוויזיות על ידי הדיוויזיות ה-28 וה-43. במאי 1951 הגיעה הדיוויזיה ה-4 לגרמניה, וב-3 באוגוסט 1951 הופעל מחדש הקורפוס ה-5 כחלק מהארמייה השביעית. ביולי הגיעה הדיוויזיה המשוריינת ה-2 לגרמניה, וב-25 באוגוסט 1951 הוקצו לקורפוס הדיוויזיה ה-4 והדיוויזיה המשוריינת ה-2. בנובמבר 1951 הוקצה הקורפוס ה-7 לארמייה השביעית, וקיבל תחתיו את הדיוויזיות ה-1, ה-28 וה-43. בתחילה נשלח הקורפוס ה-5 לצפון גרמניה והקורפוס ה-7 לדרום גרמניה, אולם לאחר הקמת הבונדסוור הועבר גם הקורפוס ה-5 לאזור הדרומי.

### מלחמת המפרץ
500px|ימין|ממוזער|יחידות הקורפוס בשנת 1989
במהלך מלחמת המפרץ לחמו יחידות הקורפוס נגד עיראק כחלק מהקורפוס ה-3, והשתתפו בשחרורה של כווית.

### מלחמת קוסובו
באפריל 1999 נשלחו יחידות הקורפוס לאלבניה, ולאחר מכן השתתפו במלחמת קוסובו.

### עיראק
בסוף 2002 נשלח הקורפוס לכווית כחלק מפיקוד מרכז של ארצות הברית, ובמרץ 2003 השתתף במלחמת עיראק, התקדם כ-540 ק"מ ב-16 ימים, והפיל את שלטונו של סאדם חוסיין. לאחר מכן שהה הקורפוס כמה שנים בעיראק, וסייע לשמירת הסדר במדינה.

### אפגניסטן ופירוק הקורפוס
בין השנים 2012–2013 שהה הקורפוס באפגניסטן, וב-15 בספטמבר 2013 פורק הקורפוס.

### הקמה וארגון מחדש
במאי 2020 הוחלט על ארגון והקמה מחדש של הקורפוס לשם תמיכה בפעילות פיקוד אירופה של ארצות הברית. עוד נקבע כי מטה קדמי של הקורפוס ימוקם בפולין.

## קישורים חיצוניים

* 
* הקורפוס ה-5
* 

5
קטגוריה:גייסות בצבא ארצות הברית במלחמת העולם השנייה
קטגוריה:גייסות בצבא ארצות הברית
קטגוריה:גייסות בצבא ארצות הברית במלחמת העולם הראשונה
קטגוריה:פיקוד אירופה של ארצות הברית
קנגוריים מושקים

[ממוזער|שחזור של [פרופלאופוס]]
**קנגוריים מושקים** (שם מדעי: Hypsiprymnodontidae) היא משפחה של יונקי כיס אוסטרלים מסדרת הקנגוראים. בתוך משפחה זו קיים רק מין אחד כיום - קנגוריל המושק (*Hypsiprymnodon moschatus*).

משפחה זו התפתחה מתקופת האוליגוקן ורוב המינים הנכחדים בה הגיעו לגודל רב. הפרופלאופוס הגיע לגובה 1.3 מ' ושקל 70 ק"ג והאקלטדטה הגיע לגובה 1.2 מ' וייתכן לפי מבנה שיניו שהיה אוכל-כול או אף טורף. למעשה גם קנגוריל המושק הוא לא צמחוני, כמו בני משפחת הקנגוריים, אלא ניזון מחרקים, תולעים וגם מפטריות ופירות יער.

מבנה רגליהם הזכיר את הקנגורים של ערבת אוסטרליה, איתם הם יכלו לנוע מהר ולברוח מטורפים.

## מיון
*תת-משפחה Hypsiprymnodontinae
**סוג ומין יחיד קנגוריל המושק (*Hypsiprymnodon moschatus*)
*תת-משפחה Propleopinae - נכחדה
**סוג *Jackmahoneyi*
**סוג אקלטדטה (*Ekaltadeta*)
**סוג פרופלאופוס (*Propleopus*)

## קישורים חיצוניים

*
קטגוריה:בעלי חיים שתוארו ב-1887
קטגוריה:טקסונים שתוארו בידי רוברט קולט
מנחם מנדל הלברשטאם

רבי **מנחם מנדל הלברשטאם** (י"ד באדר א' תרל"ה -  ו' באייר תשי"ד, 9 במאי 1954) היה האדמו"ר השני מסטרופקוב.

## ביוגרפיה
נולד כבן בכור לרבי אברהם שלום הלברשטאם האדמו"ר הראשון מסטרופקוב, ולחיה יהודית בתו של רבי אברהם חיים הורוביץ מלינסק. כסנדק בברית המילה שלו שימש רבי חיים הלברשטאם (ה"דברי חיים") מצאנז, הוא נקרא על שם סבו רבי מנחם מנדל מלינסק. 

בילדותו התייתם מאמו ונתגדל בבית זקינו משינאווא, בבחרותו קיבל סמיכה מהרב שמואל ענגיל אב"ד ראדומישלא, נישא לאסתר בת הרב יעקב קופל פרנס מראשי הקהל בגארליץ וחתן הרב רבי יוסף זאב מקשאנוב נכדו של הדברי חיים מצאנז.

בשנת ה'תרע"ט הוכתר על ידי אביו לרב הצעיר בסטרופקוב והקים ישיבה לבחורים שבה העביר מדי יום שני שיעורים, בעיון ובבקיאות. לאחר פטירת אביו בקיץ ה'ת"ש (1940), הוכתר לממלא מקום אביו כאדמו"ר מסטרופקוב. הוא שרד את ימי שואת יהודי הונגריה, בתחילת שנת תש"ה הסתתר בבונקר בפרשבורג, כשהוא מבטיח בכתב שכל יושבי הבונקר ינצלו כפי שאכן קרה. במלחמה איבד את כל משפחתו מלבד נכדה אחת שהקימה משפחה לאחר המלחמה, בחודש אייר תש"ה הגיע לציריך שבשווייץ, לאחר סיום המלחמה היגר לארצות הברית בחנוכה ה'תש"ז (1947). עם הגיעו החל בשיקום החסידות בבית המדרש שהקים בשכונת ויליאמסבורג. כמו אביו נודע כבעל מופת ורבים שיחרו לפתחו. הוא נישא בשנית לבריינדל בת הרב שלמה ברוך פראגר אב"ד פטרוואסלע ונכד המהר"ם שיק.

בשנת תשי"ב הידרדר מצב בריאותו, ונפטר בו' באייר ה'תשי"ד, 9 במאי 1954, ארונו הובא ארצה והוא נטמן בח' באייר בהר המנוחות. הוא לא השאיר אחריו צאצאים שיכלו לשמש תחתיו בהנהגת החסידות ולאחר פטירתו התמנה לאדמו"ר בן אחותו רבי יחזקאל שרגא ליפשיץ הלברשטאם.

חלק מדברי תורתו נדפסו בשנת תשט"ז בספר "דברי מנחם". בשנת תשע"ט יצא בהוצאה חדשה עם קורות חייו ועוד.

## משפחתו
לרב הלברשטאם ולאשתו הראשונה אסתר היו שישה בנים ושתי בנות, בניו וכלותיו, בנותיו וחתניו נרצחו כולם במהלך שואת יהודי אירופה. שרדה רק נכדה אחת שליוותה אותו במשך כל שנות המלחמה.

כמה מבניו שירתו עד מותם בתפקידים רבניים:
* הרב דוד - אב"ד בדאברא
* הרב יחזקאל שרגא - אב"ד בווארנוב
* הרב אברהם נפתלי - דיין ומו"צ בסאטמר

## לקריאה נוספת
* **איש האמת** - פרקי חיים, משה יהודה נחמיה הלברשטאם, תשס"ט
* יחזקאל שרגא פרנקל, **רבינו הקדוש משינאווא**, רמת גן תשס"ב, עמודים תשנד-תשסח

## קישורים חיצוניים
* פרטים על חייו 
* תצלום האדמו"ר רבי מנחם מנדל מסטרופקוב
* אדמו"ר רבי מנחם מענדל הלברשטאם מסטרופקוב, באתר MyTzadik

## הערות שוליים

קטגוריה:נפטרים ב-1954
מנחם מנדל הלברשטאם
קטגוריה:רבנים סלובקים
קטגוריה:אדמו"רים אמריקאים
קטגוריה:רבנים בשואה
קטגוריה:אישים שהועלו לקבורה בארץ ישראל
קטגוריה:יהודים הקבורים בהר המנוחות
קטגוריה:סטרופקוב: רבנים
אבדיס זילדג'יאן

**חברת אבדיס זילדג'יאן** (אנגלית: Avedis Zildjian Company), או פשוט **זילדג'יאן**, היא חברה אמריקאית לכלי הקשה ויצרנית המצילות הגדולה בעולם. אבדיס זילדג'יאן, האלכימאי הארמני שחי בקונסטנטינופול הקים את החברה ב-1623, משם עברה לארצות הברית במאה ה-20. זילדיג'יאן היא יצרנית כלי הנגינה הוותיקה בעולם ונחשבת לאחת מהחברות בעלות הפעילות הרציפה הוותיקות ביותר בעולם. זילדג'יאן גם מייצרת ומוכרת אביזרים נוספים הקשורים לתופים, כגון מקלות תופים ומנשאים משלה.

## היסטוריה
המצילתיים הראשונים של זילדג'יאן נוצרו בשנת 1618 על ידי אבדיס זילדג'יאן, חרש מתכת ואלכימאי ממוצא ארמני שחיפש דרך להפוך מתכות פשוטות לעסק רווחי; הוא יצר בעבור הסולטאן סגסוגת ייחודית המשלבת בדיל, נחושת וכסף ללוח מתכת, שהשמיע קולות מוזיקליים בלי להתנפץ. הסולטאן מוסטפא הראשון העניק לו 80 מטבעות זהב כשכרו, והעניק לו את התואר ושם המשפחה זילדג'יאן : "זיל" משמעו מצילה, "צ'י/דג'י" משמעו יוצר ו"יאן" היא סיומת ארמנית שמשמעה "בנו של". סוד הסגסוגת ואופן היצור הועבר מאב לבן במשפחה מאז.

המצילות של זילדג'יאן נמכרות באירופה מאז המאה ה-17 בהצלחה גדולה, והייצור נמשך באזור קוסטנטינופול. מעורבות אראם זילדג'יאן בתנועה הלאומית הארמנית פגע בייצור המצילות, ולכן ייצור המצילות עבר לארצות הברית ב-1929 בעיר קווינסי שבמסצ'וסטס. אבדיס זילדג'יאן, המנהל האמריקאי הראשון של החברה, יצר במהירות קשרים עם המתופפים המקצועיים של התקופה: ריי באודוק (Ray Bauduc), צ'יק ווב, ג'ו ג'ונס וג'ין קרופה. קרופה היה בקשרים מיוחדים עם זילדג'יאן והיה חלק מהפיתוח של מצילות חדשות.
ממוזער
במהלך מלחמת העולם השנייה, חברת זילדג'יאן יצרה מצילות עבור הצבא האמריקאי וחיל הים. הם קיבלו גם הקצאות של מתכות מהאדמירליות הבריטית. ללא ההקצאות של נחושת ובדיל שהוקצו על ידי מועצת הייצור של המלחמה, המפעל היה נסגר.

בשנת 1968 החברה פתחה מפעל נוסף לייצור מצילות בניו ברנזוויק שבקנדה. המפעל בקנדה ייצר קו מצילות בשם "זילקו מצילות" (בנוסף לקו המצילות הרגילות שיוצר ושווק באותה תקופה במפעל האמריקאי).

ב- 1975, החברה החלה לייצר במפעל הקנדי את אחד מקוויה הנמכרים ביותר ביחד עם החברה הטורקית שנקרא סדרת K. בשנת 1980, ייצור המצילות עבר למפעל במסצ'וסטס. ביחד עם שתי אגדות הג'אז, המתופפים טוני וויליאמס ואלווין ג'ונס, ארמנד זילדג'יאן ייצר קו חדש של מצילות.

כיום מנהלות את חברה האחיות קרייגי ודבי זילדג'יאן, בנותיו של ארמנד, הן דור 14 למשפחת זילדג'יאן שמנהל את העסק המשפחתי.

אחד מאחיו של ארמנד, רוברט זילדג'יאן, הסתכסך איתו עסקית וייסד בשנת 1981 חברה מתחרה בשם "סאביאן" בניו ברנזוויק, קנדה, שגם היא כיום אחת מיצרניות המצילות הגדולות בעולם.

## קישורים חיצוניים

* 

## הערות שוליים

קטגוריה:חברות אמריקאיות
קטגוריה:יצרני כלי נגינה
קטגוריה:חברות משפחתיות
Je ne sais quoi (שיר)

"**Je ne sais quoi**" (בעברית: "**אני לא יודעת מה**") הוא השיר שייצג את איסלנד באירוויזיון 2010. השיר בוצע על ידי הרה ביורק. השיר, שנבחר ב-Söngvakeppnin 2010, שהוא הקדם-אירוויזיון האיסלנדי המסורתי, נכתב והולחן על ידי הרה ביורק ואוליגור סמרי. בתחרות עצמה הגיע השיר למקום השלישי בחצי הגמר השני ולמקום ה-19 בגמר.

## קישורים חיצוניים

קטגוריה:שירי אירוויזיון 2010
קטגוריה:שירי איסלנד באירוויזיון
קטגוריה:שירי הרה ביורק